b"\n_START_ARTICLE_\nPepita Llunell i Sanahuja\n_START_SECTION_\nBiografia\n_START_PARAGRAPH_\nAls tres anys comen\xc3\xa7\xc3\xa0 a actuar al Centre Cat\xc3\xb2lic de Sants i des dels 9 anys estudi\xc3\xa0 solfeig, piano i cant al Conservatori del Liceu. Continu\xc3\xa0 els estudis a l'Institut del Teatre (declamaci\xc3\xb3) i a l'Escola Municipal de M\xc3\xbasica de Barcelona. Ampli\xc3\xa0 la formaci\xc3\xb3 musical amb el seu futur esp\xc3\xb2s, el compositor F\xc3\xa8lix Mart\xc3\xadnez i Com\xc3\xadn._NEWLINE_Form\xc3\xa0 part del quadre infantil de R\xc3\xa0dio Barcelona, i posteriorment s'integr\xc3\xa0 a la companyia d'Adolfo Marsillach i Soriano. Intervingu\xc3\xa9 a la televisi\xc3\xb3, al teatre i al cinema, a les pel\xc2\xb7l\xc3\xadcules La ciutat cremada, La pla\xc3\xa7a del Diamant, Vict\xc3\xb2ria, i a Tatuatge i Bilbao de Bigas Luna._NEWLINE_Entr\xc3\xa0 al camp de la composici\xc3\xb3 sardan\xc3\xadstica l'any 1981 amb tota popularitat, encara que abans ja havia compost m\xc3\xbasica lleugera, can\xc3\xa7ons catalanes, una suite per a orquestra de cambra, una per a cobla i diversos quartets de corda. En la sardana presenta el cas infreq\xc3\xbcent de tenir premiades gaireb\xc3\xa9 la totalitat de les seves composicions._NEWLINE_L'any 2013 fou distingida amb la Creu de Sant Jordi."